
MUKADIMAH 


Sejarah gerakan sosial agama, khususnya di kawasan desa di ka- 
langan kaum tani, masih belum didokumentasi dengan terperinci 
oleh pengkaji sejarah masyarakat Melayu. Justeru kerana itu per- 
cubaan ini adalah merupakan satu kajian bercorak dokumentasi 
sejarah mengenai aspek-aspek utama gerakan agama Taslim di 
negeri Johor yang berkemungkinan dapat memulakan lang- 
kah ke arah penelitian dan penulisan tentang perkembangan sejarah 
gerakan sosial agama. 

Kertas ini berlandaskan dokumen-dokumen rasmi dan tidak 
rasmi yang terdapat dalam Arkib Negara Malaysia, Cawangan 
Johor di Johor Bahru. Hampir keseluruhan kisah-kisah mengenai 
perkembangan peristiwa gerakan agama Taslim yang anti-agama 
Islam diperolehi dari fail-fail Pejabat Agama Johor (PAJ), sama 
ada dari catatan-catatan kalangan pegawai-pegawai, mahupun 
surat-surat dan ikrar-ikrar di kalangan mereka yang terlibat secara 
langsung dalam gerakan agama Taslim kepada pihak PAJ. 

Tujuan kertas ini ditulis ialah cuba membicarakan tiga aspek 
penting gerakan agama Taslim: 

1. Peristiwa sejarah penubuhan dan perkembangannya, 
khususnya di tempat-tempat kejadian iaitu di kampung Tasik dalam 
Mukim Gemereh di daerah Segamat dan di Kampung Telok Sari di 
daerah Mersing sebelum merdeka (1946-1956). Kampung-kampung 
Melayu dalam daerah Segamat merupakan kampung-kampung 
petani tetapi sebaliknya kampung Telok Sari di Mersing adalah 
kawasan desa yang sebahagian besarnya diduduki oleh kaum 
nelayan. 

2. Pemikiran agama Taslim yang didakwa oleh penyebar- 
penyebarnya sebagai agama Islam “sejati” atau “agama niat” di- 
huraikan seiringan dengan asas-asas iktigad atau pegangan yang 
menggariskan dimensi ideologi gerakan. 

3. Tahap perkembangan agama Taslim yang memaparkan 
modus operandi gerakan yang bertentangan dengan syariat agama 

Islam. Ciri-ciri modus operandi akan dihuraikan satu persatu untuk 
menjelaskan bagaimanakah faham agama Taslim meresap masuk di 
kalangan orang-orang Melayu di kawasan desa. 

Keterangan mengenai aspek-aspek iktiqad dan modus operandi 
atau cara-cara gerakan yang diteliti dalam kertas ini telah dirakam- 
kan dan diterbitkan oleh pihak Pejabat Agama. Sumbangan Abdul 
Jalil bin Hassan, Penolong Mufti Kerajaan Johor, pada awal tahun 
1950, dalam bentuk dua buah makalah yang ringkas dan padat 
dengan intisari kepercayaan dan iktiqad agama Taslim sangat ber- 
manfaat dari segi dokumentasi mengenai aspek ideologi penentang- 
an gerakan Taslim terhadap pihak berkuasa kerajaan negeri. 
Rencana pertamanya membicarakan: a) sepuluh unsur agama 
Taslim yang difatwakan “sesat” telah disenaraikan dari perkara 
mengenal Allah kepada perkara sembahyang Jumaat; b) peraturan 
mengambil ijazah iktiqad Taslim; dan c) jampi sejati. Artikal 
keduanya pula meliputi cara-cara gerakan Taslim bergiat yang pada 
hakikatnya bermatlanrat membina suatu bentuk kepercayaan 
agama menurut “hawa nafsu” dan khayalan yang melanggar ka- 
edah dan usul bahasa agama Islam (Arab) serta merosakkan asas- 
asas agama Islam yang sabit dengan nas-nas Quran, hadis dan ijmak 
ulama. 

Aspek ajaran-ajaran agama Taslim telah disentuh oleh Syed 
Naquib al-Attas. Walau bagaimanapun doktrin Taslim ditinjau 
dari sudut falsafah Sufi yang difahami dan diamalkan oleh orang- 
orang Melayu di kawasan desa.” Kajian dalam kertas ini tidak 
bertujuan untuk meneliti dan membahaskan unsur-unsur tasawuuf 
yang terkandung dalam kepercayaan gerakan Taslim, tetapi setakat 
menjelaskan corak penyelewengan yang dilakukan ke atas ayat- 
ayat Quran, hadis dan taklif syarak sebagai manifestasi bentuk- 
bentuk penentangan terhadap agama Islam. 

Ditinjau dari perspektif sejarah penjajahan British, A.J. 
Stockwell telah menulis sedikit tentang kegiatan politik yang di- 
mainkan oleh orang-orang Melayu yang terlibat dalam gerakan 
Taslim, teristimewa tokoh-tokoh Taslim yang menyertai perjuang- 
an menentang penjajahan British khususnya di zaman Malayan 
Union (1946-48). Kegiatan mereka dimasukkan ke dalam kategori 
gerakan-gerakan yang diistilahkan sebagai ““cult movements” 
yang bermatlamat mendapatkan “political control” (penguasaan 
politik) di peringkat desa di kalangan kaum tani sebagaimana yang 
ditegaskan: 


... that cult movements might contribute to instibility within the Malay society it- 
self. Thus religious heresays were distrusted by the authorities which saw them as 

a threat to the position of the Sultan and the mufti. One heresay was Taslim, which 
means “salutation” or “benediction” and was also known to the Malays as ugama 
niat (the religion of the will or vow). Taslim was said to have originated in Penang 
and to have heen preached in Perak and Johore before the war and in Negeri 
Sembilan during the Japanese occupation. 


Kajian Stockwell berasaskan kepada dokumen-dokumen 
British dan akhbar-akhbar tempatan berbahasa Melayu yang me- 
laporkan kegiatan-kegiatan orang-orang Melayu yang beragama 
Taslim. Senarai bibliografinya tidak menunjukkan bahawa penulis 
itu telah menyemak bahan-bahan arkib (bertulisan Jawi) yang ber- 
perolehi dari PAJ. Berasaskan kepada laporan yang terdapat dalam 
fail Resident Commissioner Johor, misalnya beliau mengisahkan: 


In August 1946 a young Malay, dressed in a white shirt, black waistcoat and with 
long flowing hair, arrived in Segamat (Johore) either from Kelantan (as he said at 
one time) or from Java on the back of a fish (as he claimed on another occasion). 
This Malay preached a simplified form of Islam which dispensed with the five daily 
prayers, the Ramathan [sic Ramadan] fasting and the pilgrimage to Mecca. An 
intending convert, after a solemn and secret oath, would receive (on payment of 
$35 dollars) seven hairs from this prophet’s head to be worn as a talisman. 


Petikan di atas mengandungi kekeliruan yang perlu dijelas- 
kan. Apa yang dikatakan sebagai “a simplified form of Islam which 
dispensed with the five daily prayers ...”, sebenarnya bukan Islam. 
Tidak syak lagi bahawa suatu agama yang mengajar pengikut- 
pengikutnya supaya “meninggalkan” sembahyang lima waktu 
sehari semalam, mengingkari puasa di bulan Ramadan dan zakat 
adalah terkeluar atau “murtad” dari agama Islam. 

Kajian Abdul Fatah Haron bin Ibrahim tentang ajaran sesat 
menunjukkan bahawa agama Taslim tergolong dalam gerakan 
Batiniah yang sesat dari segi kepercayaan dan doktrinnya. Akan 
tetapi tulisan Abdul Fatah tidak merujuk kepada aspek-aspek 
perkembangan peristiwa sejarah, kepercayaan dan cara-cara gerak- 
an Taslim yang terdapat di kalangan orang-orang tani negeri Johor. 
Namun begitu kajian Abdul Fatah yang banyak merujuk kepada 
kitab-kitab dalam bahasa Arab mengenai ajaran-ajaran Tasawuuf 
dan batiniah telah memberikan asas-asas kefahaman yang merujuk 
kepada masalah ajaran sesat yang terdapat dalam gerakan Batiniah 
di kalangan orang-orang Islam amnya, dan implikasinya terhadap 
masyarakat Melayu khususnya.” 

PERISTIWA KEMUNCULAN GERAKAN TASLIM 


Tokoh yang terkenal mengasas dan menyebarkan ajaran Taslim di 
Negeri-negeri Melayu dikatakan bernama Haji Ahmad Syafie ber- 
asal dari Sumatera, Indonesia. Menurut suatu riwayat mengenai- 
nya, beliau telah pergi ke negeri Kedah bermunazarah dengan 
seorang tokoh ulama (Mufti Kerajaan Negeri Kedah) bernama 
Syeikh Abdul Rahman al-Jarumi. Apabila ditanya oleh Syeikh 
Abdul Rahman tentang Tuhan, Haji Ahmad telah menunjuk 
kepada matahari. Dari peristiwa itu, Haji Ahmad telah diusir dan 
diharamkan masuk ke negeri Kedah buat selama-lamanya. Dari 
peristiwa itu juga Haji Ahmad dikenal sebagai Haji Ahmad 
Matahari. Sebenarnya ajaran Taslim bukanlah bertuhankan 
matahari tetapi isyarat matahari itu adalah suatu perbandingan 
semata-mata. 

Kajian Abdul Fatah Haron menjelaskan bahawa Haji Ahmad 
adalah bekas pelajar pondok di Sumatera. Abdul Fatah 
mencatatkan: 


Ia datang kira-kira pada tahun-tahun 1930-an atau empat puluh di Semenanjung 
ini dan hidup berdagang menjual ubat di Pulau Pinang. Ketika inilah ia berjumpa 
dengan seorang India. Dari perjumpaan inj ia mula menegakkan ajaran “Agama 
Taslim” yang dikenal sehingga kehari ini. 


Gerakan Taslim telah dapat dikesan di negeri Johor oleh PAJ 
pada akhir tahun 1946. Namun begitu setakat ini belum ada 
dokumen yang menyebut nama Haji Ahmad (Matahari) sebagai 
guru atau wakil Taslim di negeri Johor. Oleh kerana gerakan ini 
menjalankan kegiatan dengan cara sulit iaitu merahsiakan ajaran- 
nya yang bertentangan dengan syariat Islam itu, maka besar ke- 
mungkinannya ajaran ini telah bertapak beberapa tahun sebelum 
tahun 1946. Di samping itu, kemungkinan Haji Ahmad terlibat se- 
cara langsung atau melalui wakil-wakilnya dalam penyebaran 
kepercayaan Taslim di negeri Johor memang tidak diketepikan. 
Walau bagaimanapun kajian kertas ini meninjau permulaan per- 
kembangan gerakan Taslim menurut laporan seorang Pemeriksa 
Hal-hal Agama negeri Johor pada 5 Disember, 1946. Dokumen 
yang penting itu menyebut tentang dua orang guru Taslim di dapati 
mengajar ilmu agama sesat ini di Kampung Tasek, Segamat Johor. 
Nama-nama mereka ialah: 1) Kang Mat Ihsan, dan 2) Haji Yusoh. 
Laporan ini tidak menyebut nama tokoh yang digelar “Rasul” 
Taslim di Pulau Pinang." 

Pada tahun 1947, pengikut-pengikut agama Taslim telah di- 
tangkap oleh pihak PAJ, didakwa dan diarahkan supaya “ber- 

taubat” di Mahkamah Kadhi Segamat. Walau bagaimanapun 
mereka telah enggan bertaubat dan seterusnya diisytiharkan 
“murtad”. 

Laporan dan surat-surat yang terkandung dalam fail Kadhi 
Besar Johor (KBJ 60/47) yang dikatakan banyak memberikan 
maklumat mengenai gerakan ini (menurut keterangan yang terdapat 
dari fail-fail berkaitan dengannya) diperingkat awal tidak tersimpan 
di Arkib. Laporan bulanan mengenai perjalanan dan perbicaraan 
Mahkamah Syariah Segamat terdapat dalam fail KBJ 26/47. Akan 
tetapi maklumat lanjut tentang tindakan kerajaan ke atas tokoh- 
tokoh Taslim tersebut agak kurang jelas. 

Terbukti bahawa tindakan pihak berkuasa memerintahkan 
supaya mereka bertaubat. Sungguhpun mereka diisytiharkan ter- 
keluar dari agama Islam, mereka enggan menamatkan riwayat 
gerakan Taslim, malah bertambah giat." 

Di antara tahun 1949 hingga 1952, tidak ada maklumat yang 
jelas mengenai gerakan Taslim di samping boleh dikatakan hampir 
tidak ada tindakan pihak berkuasa ke atas gerakan Taslim. Akibat- 
nya gerakan itu bertambah cergas, bukan sahaja secara sulit tetapi 
mula menampakkan tanda-tanda mereka sudah berani bergiat 
secara berterang-terangan sehingga dapat sampai ke pengetahuan 
umum di daerah Segamat di samping itu terbit pula laporan 
mengenainya dalam sebuah akhbar yang terkemuka di Tanah 
Melayu pada zaman itu menyatakan: 


“Nabi Taslim” melawat Segamat. “Pengikut-pengikutnya” mengadakan 
sambutan istimewa.” 


Adalah diberitakan bahawa “Nabi Taslim” dari Bayan Lepas, Pulau Pinang telah 
tiba di Segamat baharu-baharu ini kerana melawat ““pengikut-pengikutnya” yang 
ada tinggal di sebuah kampung dalam Mukim Gemereh di sini. Kedatangan “Nabi 
Taslim” itu diberitakan telah mendapat sambutan istimewa dari “pengikut- 
pengikutnya”. 


Suatu majlis perjumpaan dan jamuan telah diadakan di sebuah kedai dalam bandar 
Segamat di mana hamparan kain kuning diberitakan telah dibentangkan sebagai 
tempat duduk “Nabi Taslim” itu. 

Perlu disebut kepercayaan “Taslim” itu telah merebak di Segamat hampir sepuluh 
tahun sudah dengan mendapat sambutan yang baik dari pengikut-pengikutnya 
lelaki dan perempuan. 

Jabatan Agama Johor banyak kali telah bertindak menghapuskan kepercayaan 
Taslim di antara penduduk-penduduk kampung di Segamat dan pernah juga 
beberapa orang dibicarakan di Mahkamah Syariah terhadap orang yang didakwa- 
nya itu tiadalah diumumkan kepada ramai. 

Orang-orang yang berpegang kepada kepercayaan Taslim di Segamat ini nampak- 
nya terbebas daripada apa-apa juga hukuman atau undang-undang syariah 
Jabatan Agama Johor. 

Pengikut Taslim itu dikatakan terbebas daripada hadir sembahyang Jumaat, mem- 
bayar zakat, sebarang zakat sama ada zakat harta perniagaan hatta zakat fitrah. 


Kebanyakan orang ramai Islam di Segamat terkeliru tentang bebasnya pengikut- 
pengikut Taslim daripada perintah-perintah Jabatan Agama Johor dalam segenap 
hal itu dan orang penerangan Jabatan Agama Johor dalam hal ini supaya rasa 
keliru itu hapus. Pemberita sukarela kita. 


Nampaknya pihak orang ramai di Mukim Gemereh tidak berdiam 
diri dalam menghadapi cabaran orang-orang Taslim. Melalui 
institusi Majlis Mukim atau Mukim Council Gemereh, Segamat 
mereka menghantar surat kepada Yang Dipertua, PAJ supaya 
memberikan garis panduan atau cara bersosialisasi dengan orang- 
orang Taslim. Secara khususnya, mereka mahupun fatwa dari 
Mufti Kerajaan Johor mengenai hubungan sosio-agama teristimewa 
dalam masalah 1) nikah kahwin dalam bidang munakahat, 
2) pesaka dalam bidang fara'id, 3) menyempurnakan mayat dalam 
bidang ibadat fardhu kifayah, dan 4) tempat perkuburan orang- 
orang Taslim.' 

Apa yang perlu diulas di sini ialah mereka yang memeluk 
agama Taslim menganggap diri mereka sebagai penganut-penganut 
“Islam Sejati” sungguhpun iktiqad mereka sudah terkeluar dari- 
pada agama Islam yang sebenar sepertimana yang telah diisytihar- 
kan dalam Pekeliling Pejabat Agama Johor tahun 1946. 

Kegiatan mereka menentang kewibawaan Pejabat Agama 
dapat dilihat dengan jelas sebagaimana yang dilaporkan sendiri 
oleh Kadhi Segamat dalam suratnya berbunyi: 


Orang-orang Taslim itu bebas tiada sembahyang Juma'at, berkahwin dengan cara 
Taslim dan bebas berhubung dengan orang-orang Taslim di headguartersnya di 
Bayan Lepas, Pulau Pinang. 


Orang Taslim memandang Pejabat Kadhi Segamat daripada semenjak perbicaraan 
1947 sebagai musuh yang meluat tetapi dapat juga hamba Engku menasihatkan 
mereka. 


Ternyata dari surat-surat yang ditulis oleh Kadhi Segamat 
kepada PAJ seperti di atas itu, bahawa “nasihat dan tunjuk ajar” 
dari pihak berkuasa kerajaan kurang memberi kesan positif, se- 
baliknya pihak pentadbiran agama dimusuhi. Bilangan mereka 
yang dikenalpasti oleh Pejabat Kadhi sebenarnya tidak melebihi 
100 orang," tetapi implikasi kegiatan mereka dalam masyarakat 
Melayu di Segamat khususnya dan di negeri Johor amnya amatlah 
besar. Justeru kerana itu bahayanya telah dihebahkan di masjid-masjid 

negeri Johor melalui khutbah-khutbah sembahyang Juma'at se- 
Pa ana yang didokumentasikan dalam Warta Jabatan Agama 
ohor. 

Setelah langkah-langkah yang lebih positif di ambil oleh pihak 
Jabatan Agama, menjelang awal tahun 1956 sudah ada seorang 
yang dikatakan terkenal sebagai tokoh Taslim yang berpengaruh 
tetapi “rujuk” kepada PAJ telah menghubungi Kadhi Segamat. 
Tokoh ini bernama Encik Ghazali bin Manaf telah datang bertemu 
Kadhi Segamat dan menyatakan bahawa orang-orang Taslim ada 
menaruh harapan untuk berbalik atau rujuk kepada pihak Pejabat 
Agama sekiranya langkah memujuk mereka dijalankan secara halus 
dengan penuh kesabaran.' Mereka nampaknya telah mula hendak 
mendekatkan diri dengan undang-undang syarak yang 
dilaksanakan oleh pihak PAJ apabila Ghazali menyatakan bahawa 
mereka sudah mahu berunding dan menunjukkan kesediaan 
menjelaskan bayaran zakat fitrah selama lapan tahun (sejak 1947), 
mendaftarkan nikah kahwin, cerai dan rujuk di Pejabat Kadhi 
Segamat. Mana-mana perkara nikah kahwin, cerai dan rujuk yang 
tidak didaftarkan itu selama lapan tahun juga didaftarkan. 

Sungguhpun mereka menunjukkan bahawa mereka sanggup 
berlembut dengan hal-ehwal nikah kahwin dan bayaran zakat, 
mereka tidak sanggup beralah dalam hal mendirikan sembahyang 
Juma'at. Tuntutan orang-orang Taslim di Segamat ialah supaya 
mereka dibenarkan oleh pihak Pejabat Agama membina sebuah 
masjid sendiri dan mendirikan sembahyang Juma'at dengan 
berimamkan seorang beragama Taslim." Implikasi tuntutan ini 
ialah mereka berusaha mendapatkan pengiktirafkan daripada 
pihak berkuasa agama negeri Johor terhadap perkumpulan mereka 
sebagai suatu kelompok masyarakat yang beragama Taslim. 

Pihak Kadhi Segamat bersetuju dengan cadangan mereka 
untuk mendirikan sebuah masjid sendiri, tetapi mengenakan syarat 
bahawa imam sembahyang Juma'at mestilah daripada Pejabat 
Kadhi Segamat.'” Nampaknya mereka enggan bersetuju dengan 
syarat Kadhi Segamat. Keengganan mereka membuktikan bahawa 
mereka sebenarnya tidak bersungguh-sungguh untuk mendirikan 
sembahyang Juma'at kerana hari Juma'at bagi mereka mempunyai 
pengertian yang lain yang akan dihuraikan dalam aspek kepercaya- 
an dan iktigad mereka. 

Encik Ghazali telah berjanji dengan pihak Kadhi Segamat 
untuk berusaha merundingkan persetujuan orang-orang Taslim 
dengan syarat imam Juma'at adalah daripada Pejabat Kadhi itu. 
Beliau telah memberikan tempoh selama seminggu untuk men- 
dapatkan persetujuan mereka.” 

Sehingga selepas beberapa hari dari peristiwa lawatan YDP ke 
Segamat untuk meninjau masalah gerakan Taslim secara lebih 
dekat pada 7hb. April, 1956, ternyata bahawa masalah sembahyang 
Juma'at di kalangan orang-orang Taslim masih belum dapat 
diatasi, walaupun tempoh yang telah diberikan oleh bekas pemimpin 
Taslim sudah terlewat selama dua hari.” 

Apakah sebabnya orang-orang Taslim tidak mahu menunai- 
kan fardhu Juma'at sepertimana yang ternayata dalam dokumen- 
dokumen sejarah gerakan itu di Segamat? Tidak ada catatan yang 
memberikan penjelasan mengenai sembahyang berjemaah di 
Segamat tetapi terdapat dokumen yang menjelaskan kedudukan- 
nya di daerah Mersing, Johor. Akan tetapi pertumbuhan gerakan 
Taslim di Mersing agak lewat, iaitu mula muncul pada tahun 1954 
dan telah dapat dibanteras setahun kemudiannya. Keengganan 
mereka mendirikan sembahyang Juma'at berkaitan rapat dengan 
iktiqad agama Taslim sebagaimana yang dirakamkan oleh seorang 
pesara yang menjalankan pekerjaan berniaga di Mersing dalam 
laporannya kepada Pejabat Agama, iaitu: “... sembahyang (orang- 
orang Taslim) tidak boleh jemaah (nafsu nafsi)... a 

Kumpulan Taslim di Mersing tidaklah seramai oran-orang 
Taslim di Segamat, kerana mereka baru memulakan kegiatan di se- 
buah rumah di Kampung Telok Sari kepunyaan Pak Cik Lamah 
pada tahun 1954 apabila pihak Jabatan Agama mendapat laporan 
mengenainya.” Lagipun daerah Mersing adalah lebih terpencil 
dari daerah Segamat. Namun begitu sikap penentangan mereka 
terhadap golongan ulama Islam adalah lebih keras apabila mereka 
mengecam golongan ulama sebagai golongan masyarakat yang 
telah menggunakan Quran dan kitab-kitab agama sebagai modal 
untuk mencari nafkah hidup.” 

Sebagaimana juga halnya di Segamat, pemimpin dan pengikut- 
pengikut agama Taslim menjalankan kegiatan mereka secara 
“bersulit-sulit” kerana mereka menyedari hakikat bahawa perkara- 
perkara yang disebarkan di kalangan orang-orang Melayu di desa 
itu menyalahi hukum syarak.” 

Amalan-amalan sembahyang mereka yang dikatakan telah 
bercanggah dengan syarak ialah perbuatan menambah kata-kata 
atau sebutan-sebutan yang tidak sah dalam sembahyang, misalnya 
mengucap “wujud Allah Ta'ala” semasa sujud dan “wujud Nabi 
Muhammad” semasa memberi salam ke kiri. Di samping itu mereka 
tidak menqada'kan sembahyang yang tertinggal. Mereka juga 
beriktiqad bahawa manusia mempunyai sifat-sifat Allah yang ter- 
kandung dalam Sifat Dua Puluh kecuali satu sahaja iaitu ““Wujud”'. 
Setelah mempelajari ilmu Taslim, mereka melakukan upacara 

“pemutus” atau tamat belajar dengan minum darah hati anjing 
hitam.” 

Semasa menjalankan kegiatan menyebarkan fahaman Taslim 
di Mersing, mereka yang terlibat dikatakan merahsiakan tempatnya 
dan berusaha supaya tiada seorangpun yang tidak terlibat secara 
langsung boleh mengintai. Pihak berkuasa Jabatan Agama yang 
melaporkan kegiatan mereka itu ialah Naib Kadhi Telok Sari 
sebenarnya tidak menyaksikan sendiri kegiatan mereka atau men- 
dapatkan maklumat dari mereka yang terlibat. Keterangan yang 
diperolehi adalah dari “risikan luar sahaja”.” Namun begitu 
nampaknya laporan Naib Kadhi Telok Sari adalah lebih jelas dari- 
pada keterangan Abdul Wahab, seorang pengikut agama Taslim 
dalam ikrarnya pada 12.5.1954 kerana Naib Kadhi itu mengenal- 
pasti nama gurunya dan asal usulnya. Walau bagaimanapun, beliau 
tidak dapat memberikan keterangan lanjut mengenai tahap pelajar- 
an agama guru itu dan begitu juga tentang apakah sebenarnya 
“Wali Noh Salam” yang menjadi guru kepada guru Taslim di 
Mersing.” Akan tetapi laporan Naib Kadhi membolehkan pihak 
Kadhi Mersing mendapatkan maklumat dan keterangan lanjut 
mengenai gerakan Taslim di Mersing. 


Setelah pihak PAJ mendapatkan maklumat lanjut mengenai 
kegiatan mereka yang terlibat dalam gerakan Taslim dari “murid- 
murid” guru Taslim di Mersing, barulah ternyata kepada pihak 
berkuasa PAJ bahawa nelayan-nelayan yang terlibat itu tertarik 
dengan ajaran agama Taslim disebabkan, sebagaimana yang di- 
nyatakan oleh salah seorang dari mereka dalam ikrarnya dihadapan 
pihak Kadhi Mersing “... apabila kita pergi ke laut dan masuk 
waktu sembahyang tiada dikehendaki sembahyang lagi cukup 
dengan niat sahaja...” ? Sehubungan dengan “sembahyang niat” itu, 
murid-murid agama Taslim telah diajarkan “erti” huruf-huruf 
Quran, misalnya huruf-huruf alif-lam-ha-mim-dal di samping 
“rahsia-rahsia” yang terkandung di dalam kalimat “al-Hamdu”. 
Mereka diajarkan intisari kalimat itu dan kaitannya dengan waktu- 
waktu sembahyang lima waktu.” 

Apabila dipanggil oleh pihak Kadhi Mersing, guru agama 
Taslim bernama Muhammad bin Deh yang dikatakan berasal dari 
Kelantan itu telah meninggalkan daerah Mersing. Beliau telah 
menulis surat tanpa tandatangan dan tanpa tarikh kepada Kadhi 
Mersing. Dokumen ini mungkin boleh dianggap sebagai “surat 
layang” sahaja yang kurang bernilai dari segi kesahihannya tetapi 
isi kandungannya menarik, misalnya kenyataan yang terkandung di 
dalamnya berbunyi: 

Saya sembahkan sepucuk surat kepada Tuan berkenaan saudara kita di Telok Sari 
itu mengatakan saya ini memakai ilmu salah (Taslim) barangkali benar juga. 
Dengan sebab tuan sangat-sangat percaya perkataan itu...Sebab kampung Telok 
Sari ini suka dengki khianaf [sic khianat] kepada orang-orang dagang. 


Walau apapun kenyataan yang cuba disampaikan oleh guru 
Taslim itu, nampaknya yang jelas ialah setelah pemergiannya dari 
kampung Telok Sari, orang-orang yang telah belajar agama 
dengannya tidak lagi menyisihkan diri dari masjid untuk menunai- 
kan sembahyang Juma'at seperti biasa. Keterangan Kadhi Mersing 
kepada PAJ mengenai perkara di atas berasaskan kepada laporan 
Naib Kadhi Kampung Telok Sari kepada Kadhi Mersing.” 


Apabila Muhammad bin Deh kembali ke Kampung Telok Sari 
pada pertengahan tahun 1955, Penghulu Telok Sari melaporkan 
peristiwa itu kepada Kadhi Mersing” dan Pegawai Daerah 
Mersing” tentang kegiatan mengajar dan belajar ilmu Taslim di 
kalangan nelayan-nelayan yang bekerja bersama-sama guru itu. 

Walaupun dipanggil oleh Kadhi Mersing untuk bertemu 
dengannya, Muhammad bin Deh dengan seorang pengikutnya 
bernama Ali Kassim telah memilih untuk pergi berjumpa Pegawai 
Daerah di Pejabat Daerah Mersing pada 23 Ogos 1955 untuk 
merakamkan ikrar mereka seperti di bawah ini: 


Saya kedua-dua nama di bawah ini menyatakan sebenarnya telah mendengar 
amaran dari yang Mulia Engku Pegawai Daerah, iaitu jangan mengajar akan 
agama salah lagi di mana-mana dalam daerah Mersing sekiranya saya mengajar 
akan ditangkap. 


2) Pegawai Daerah menyuruh taubat darjpada ilmu-ilmu karut itu dan saya kedua 
mengaku ta'at akan segala perintahnya. 


PENYEBARAN KEPERCAYAAN TASLIM 


Orang-orang yang mempercayai agama Taslim mengaku bahawa 
mereka adalah orang-orang “Islam” walaupun mereka berpegang 
kepada iktigad Taslim yang sesat dan boleh mengelirukan orang 
ramai sebagaimana yang terdapat dalam laporan akhbar di atas. 
Tidak syak lagi bahawa kepercayaan mereka terkeluar jauh dari 
agama Islam yang sebenarnya sebagaimana yang dihuraikan dalam 
kajian ini satu persatunya. Sepertimana yang telah dibicarakan 
sebelum ini, bahawa agama Taslim telah tumbuh dan hidup subur 
di daerah Segamat sejak pertengahan tahun-tahun 1940-an dan 
berkembang pada awal tahun-tahun 1950-an di desa mukim 
Gemereh. 


Gerakan Agama Taslim di Johor 215 


Perbincangan mengenai ciri-ciri kepercayaan Taslim dapat 
dilakukan berasaskan kepada sumber-sumber dokumentasi yang 
berbentuk manuskrip dan juga bukan-manuskrip. Manuskrip 
terpenting mengenainya terdapat dalam fail PM 148/49% yang 
merupakan sebuah laporan lengkap mengenai “Kepercayaan 
Taslim” yang disediakan oleh seorang Pemeriksa Hal-hal Agama 
Johor. Sumber dokumentasi kedua pentingnya pula berupa rencana- 
rencana Abdul Jalil bin Haji Hasan yang diterbitkan dalam WJAJ 
pada awal tahun 1950.” 

Tentulah sumber manuskrip lebih mendekati kenyataan ten- 
tang kepercayaan dan iktiqad Taslim yang tersebar di Johor kerana 
pelapornya menyaksikan sendiri serta mendapatkan maklumat dari 
wakil-wakil agama Taslim di Segamat. Namun begitu gambaran 
mengenai kepercayaan Taslim adalah lebih menyeluruh dalam tulis- 
an Abdul Jalil kerana dokumentasinya mengandungi penerangan- 
penerangan yang tidak terdapat dalam dokumen manuskrip. Kedua- 
dua jenis dokumen sejarah ini digunakan kerana difikirkan kedua- 
duanya saling melengkapi. 

Susunan perkara-perkara yang berkaitan dengan kepercayaan 
Taslim yang dibicarakan dalam kajian ini mengikut urutan yang 
terdapat dalam dokumen manuskrip. Namun begitu keterangan- 
keterangan dari sumber dokumen tercetak diselitkan di mana-mana 
perlu bagi meletakkan perkara-perkara tersebut dalam perspektif 
sejarah yang lebih jelas dan bermakna. Justeru kerana itu juga, 
Abdul Jalil menulis: 


Di sini saya tertarik gemar hendak menerangkan dengan ringkasnya akan iktiqad 
Taslim yang sesat itu, bagi mengingatkan sekalian saudara-saudara saya kaum 
Muslimin, supaya jangan tertarik atau tercebur kepada kesesatan Taslim. Mudah- 
mudahan dengan berkat penerangan saya yang ringkas dapatlah saudara-saudara 
saya mengambilnya dijadikan neraca bagi mengetahui dan membezakan iktiqad 
Taslim yang sesat, dengan agama Islam yang sebenar. Inilah iktiqad Taslim yang 
sesat. Jika orang yang mengiktiqadkan itu asalnya orang Islam ia jadi murtad .33 


Laporan PHA nampaknya lebih mendekati kejadian sebenar- 
nya di Segamat dan dari segi kesejarahannya tentulah laporan ini 
lebih bernilai kerana sifatnya sebagai sebuah manuskrip dalam fail 
rasmi yang belum dikaji. Justeru kerana itu susunan perkara- 
perkara yang dihuraikan tidak diubah satupun sepertimana yang 
terdapat dalam laporan PHA. 


1) Agama Menyerah Diri 
Kepercayaan Taslim berasaskan kepada konsep agama “menyerah 


diri”. Menurut huraian yang disampaikan oleh salah seorang guru 
Taslim kepada Pemeriksa Hal-hal Agama itu: 

Allah memuji Nabi, puji Nabi olehmu. Serahkan diri anak isteri, harta benda ke- 
pada rasul atau gantinya (rasul Taslim berada di Pulau Pinang). 


Istilah “Taslim” yang diertikan sebagai “menyerah” diperoleh 
dari ayat Quran, iaitu pada kalimah “taslima”. 

Stockwell menyatakan bahawa agama Taslim ialah agama 
“salutation” atau “benediction” yang sekiranya diterjemahkan 
bermaksud “selawat”.” Istilah selawat juga terdapat dalam ayat 
Ouran yang menjadi dalil kepercayaan, tetapi mereka sendiri me- 
ngatakan agama mereka adalah agama “menyerah diri” bukan 
“selawat” yang bermaksud “memberi hormat”. 

Abdul Jalil Hasan dalam rencanya mengenai “Iktigad Taslim” 
itu menghukumkan bahawa agama Taslim adalah “sesat dan ter- 
keluar daripada Agama Islam” lantas menghuraikan: 


Menyerah diri. Puak Taslim beriktigad, bahawa tiap-tiap seorang hendaklah me- 
nyerah dirinya, anak isterinya dan harta bendanya kepada (rasul) atau gantinya 
yang ada di Pulau Pinang, dengan serah yang amat nyata, ia ini berhadap di hadapan 
(rasul) atau gantinya, jika tidak, nescaya tidak sah Islamnya. Mereka berpegang 
kepada ayat Ouran:... mereka maknakan ayat ini dengan ertinya: Allah Ta'ala 
dan malaikat memuji atas nabi, hai sekalian orang yang beriman, puji olehmu 
atasnya dan serahkan sebagai serah yang amat nyata.” 


2) Rasul dan Khalifahnya 


Penganut-penganut agama Taslim percaya bahawa setelah Nabi 
Muhammad SAW wafat, maka batallah kenabian baginda. Maka 
dipercayai bahawa tidak dapat tiada baginda mempunyai peng- 
ganti sebagaiman nabi-nabi terdahulu. 

Mereka beriktigad atau berpegang kepada kepercayaan 
bahawa: 
...ganti Nabi Muhammad itu telah dibangkitkan oleh Tuhan pada masa ini 
namanya Syed Ali yang ada di Bayan Lepas di Pulau Pinang iaitu keturunan dari- 
pada Sayyidina Hasan (cucu Nabi SAW). Apabila mati Syed Ali ini digantikan oleh 
anaknya pula yang masih berumur pada masa ini di Bayan Lepas 13-14 tahun dan 
daripada ialah akan zahir imam Mahdi maka kepada Syed Ali inilah mereka me- 
nyerah diri dan diiktigadnya ganti Rasulullah pada masa ini. 


Mereka berkepercayaan bahawa Allah melantik seorang Rasul 
sahaja iaitu Muhammad SAW, yang lain-lainnya bertaraf nabi. 
Dalam bersyahadah, mereka mengucapkan di samping dua kalimah 
syahadah, kalimah seperti berikut: 


La ila ha ilalLah Adam Khalifah Allah: 
La ila ha ilalLah Nuh Bahtera Allah: 
La ila ha ilalLah Ibrahim Wali Allah: 

La ila ha ilalLah Musa Kalam Allah; 
La ila ha ilalLah Isa Roh Allah; 
La ila ha ilalLah Muhammad Rasul Allah. 


Seterusnya dipercayai bahawa jumlah imam Mahdi ialah seramai 
lima puluh orang sebagaimana yang telah diberitahu oleh Allah 
SWT semasa Nabi Muhammad melakukan Mi'raj ke langit. Ke- 
nyataan yang terdapat dalam Hadis yang mengatakan bahawa 
Allah memfardukan sembahyang 50 waktu sehari semalam itu 
adalah suatu dusta yang direka oleh para ulama Islam untuk me- 
ngelirukan orang ramai. Menurut kepercayaan mereka kononnya, 
Allah telah memberitahu Rasulullah mengenai jumlah seramai 50 
orang „Mahdi yang akan lahir bukannya jumlah waktu sembah- 
yang. 

Berkaitan dengan soal waktu sembahyang itu Abdul Jalil 
Hasan menulis tentang pendapat Taslim: 


Hadis Mi'raj Rasulullah ke langit dan hadis memfardukan sembahyang lima waktu 
itu bohong hanya dikarang oleh ulama-ulama bagi mengelirukan orang bodoh. 
Dari itu puak Taslim tidak sembahayang: 


3) Doktrin atau ilmu mengenal Allah 


Ilmu mengenal Allah bermula dengan kalimat yang bermaksud: 
“Barangsiapa kenalkan dirinya ia kenal akan Tuhannya?” 
Sehubungan dengan itu, mereka percaya bahawa Tuhan berada di 
dalam diri setiap manusia: “la ila” itu bermakna “istana Tuhan” dan 
“ilalLah” itu bermakna “Roh Tuhan”. Justeru kerana itu manusia 
tidak wajib mengerjakan sembahayang kerana Allah itu bersatu 
dengan badan manusia.” Seterusnya mereka yang mempercayai 
doktrin ini menghubungkan dengan sepotong ayat Ouran yang di- 
takwilkan bermaksud: “Aku (Allah) jadi Adam.”47 


4) Agama Islam di sisi Allah 


Dalil yang digunakan ialah sebagaian dari ayat Ouran yang 
ditakwilkan bererti "Agama Islam di sisi Allah!" Mereka mempersoalkan: 
bagaimana hendak mengambil agama Islam di sisi Allah itu jika jitak 
kenal akan Allah? 

Justeru kerana itu mereka berpegang kepada pendapat me- 
ngikut takwilan di kalangan mereka bahawa orang yang hampir di 
sisi Allah itu ialah Rasulnya. Oleh kerana Rasulullah telah mang- 
kat maka mereka berpendapat bahawa kerasulannya telah terbatal, 
maka dengan hal yang demikian mereka beriktigad jika hendak 

beragama yang sebenar maka hendaklah berjumpa dengan “rasul” 
yang ada di Pulau Pinang itu?” 


5) Quran adalah karangan orang 


Mereka memetik ayat Quran yang mengikut takwilan mereka ber- 
erti seperti berikut: 


Neraka bagi orang (bermaksud golongan ulama] yang menulis kitab [Quran] 
dengan tangannya kemudian dikatakan ini (Quran) daripada Allah dan dijualnya 
dengan murah. 


Pemerika Hal-hal Agama Johor melaporkan: 


Dengan ayat tersebut di atas mereka beriktiqad dengan iktiqad: Quran yang ada 
itu bukan Quran. Dan Quran yang sebenarnya ialah pada diri Rasul yang ada di 
Pulau Pinang itu. Dari itu mereka (orang-orang Taslim) telah memfatwakan: 
kertas-kertas Quran yang ada ini boleh dibuat pembungkus hingga boleh dibuat 
pengesat najis (tahi). 


Siapakah yang mengarang Quran? Mereka mengatakan bahawa 
golongan ulama itu ada dua puluh puak, maka yang masuk syurga 
satu puak jua yang lain masuk neraka termasuklah mereka iaitu 
para ulama yang menulis Quran itu.” 


6) Asal Nyawa dan Jasad. 


Puak Taslim mengatakan bahawa Nabi Muhammad SAW ada 
berkata: 


Ana abu al arwah wa Adam abu al basharu wa asal arwah sayyidina Adam min 
roh sayyidina Muhammad SAW wa asal bashar sayyidina Muhammad min bashar 
sayyidina Adam wa inna asal kulli min huma wahid. 


Ertinya: 


Sabda Nabi, aku bapa segala nyawa dan Adam bapa segala jasad dan asal nyawa 
sayyidina Adam daripada nyawa sayyidina Muhammad dan asal jasad sayyidina 
Muhammad daripada jasad sayyidina Adam dan asal keduanya satu. 


Berlandaskan kata-kata yang disebut hadis itu orang-orang Taslim 
berikitgad bahawa pada tiap-tiap diri manusia itu ada Adam dan 
Muhammad. Oleh hal yang demikian apabila mereka mengucap: 
Asshaadu anna Muhammad ar RasululLah maka mereka berniat 
dalam hati mereka “Aku bersaksi bahawa aku Muhammad Rasul 
Allah”. Guru Taslim yang menyampaikan maklumat ini telah ber- 

kata sebagai ingatan: “Ini terlalu sulit, jangan cakap dengan orang 
lain.” 


Oleh sebab yang tersebut di atas itulah Stockwell merumuskan 
bahawa agama Taslim ialah agama niat (the religion of the will or 
vow). 


7) Dua Kalimah Syahadat 


Mereka mengucap dua kalimah syahadat seperti orang-orang Islam 
tetapi beriktiqad bahawa orang yang hendak mengucap dua kali- 
mah syahadat itu hendaklah “bersaksi” kerana erti ashaadu itu ialah 
“aku bersaksi”. Bersaksi itu hendaklah ada orang yang menyaksi- 
kannya dan “berhadapan” dengan orang itu, jika tidak maka 
ucapan kalimah syahadatnya tidak betul. Justeru kerana itu, setiap 
orang yang beriktiqadkan agama Taslim mestilah “mengadap” 
rasul di Pulau Pinang iaitu ganti Nabi Muhammad SAW. 


8) Perkara Mati 


Orang-orang Taslim beriktiqad bahawa mati ada dua macam: 
pertama “mati ma'nawiah”, yang bererti “engkau mati sebelum 
mati”? bermaksud orang-orang Taslim dikehendaki menyerahkan 
diri kepada rasul yang ada di Pulau Pinang itu, kedua, “mati asliah” 
iaitu apabila bercerai nyawa (Muhammad) dengan jasad (Adam).” 


9) Perkara Langit 


Orang-orang Taslim mengatakan bahawa Ouran turun dari langit. 
Langit itu kepala kita. Pintu langit itu mulut kita. Mulut kita itulah 
Jibril. Mata kita Mikail. Telinga kita Isra'il. Hidung kita Israfil?” 


10) Perkara Juma'at 


Orang-orang Taslim mengatakan bahawa erti “juma'at” itu “ber- 
temu”. Oleh itu hari Juma'at itu adalah hari Nabi Adam “bertemu” 
dengan Hawa, iaitu hari keduanya berjimak (bersetubuh). Maka 
pada waktu Zohor mereka mula berjimak, waktu Asar tengah kuat 
jimak, waktu Maghrib tengah pengsan, waktu Isyak baru sedar 
dan waktu Subuh bercerai iaitu selesai jimak.”' 


11) Perkara Sembahayang 


Orang-orang Taslim berkata bahawa Tuhan berfirman dalam Guran 
bermaksud: “Jangan engkau hampiri sembahayang pada hal engkau 

gila”.” Berlandaskan pengertian seperti di atas itu, mereka ber- 
iktiqad mereka tidak boleh sembahayang kerana orang bersem- 
bahayang adalah “gila” iaitu mereka tidak tahukan makna-makna 
dalam sembahayang itu. Laporan PHAJ tidak menjelaskan cara- 
cara ibadat sembahayang orang-orang Taslim di Segamat kerana 
mengikut kata guru Taslim”... ia akan menunjukkan cara-cara 
sembahayang yang sahnya dan yang betulnya apabila balik 
[ber]Taslim dari Pulau Pinang kelak.” 


MODUS OPERANDI GERAKAN TASLIM 


Cara-cara penyebaran faham agama Taslim adalah bercorak sub- 
versif, halus dan sulit. Mereka yang dikenalpasti sebagai pengikut- 
pengikut adalah penduduk-penduduk desa yang kurang mendalam 
tentang selok-belok agama Islam. Dalam bahagian akhir kertas ini 
penulis membentangkan ciri-ciri modus operandi gerakan Taslim 
yang bertentangan dengan aqidah dan syariat agama Islam. 

1) Penyebar-penyebar Taslim bijak mempersoalkan syariat 
dan lantaran menyarankan bahawa setiap syariat zahir ada batin- 
nya. Mereka menggunakan pelbagai kaedah dan pendekatan yang 
boleh menarik minat kaum petani dan nelayan. Misalnya, di daerah 
Mersing, seorang pengikut telah dilaporkan terpengaruh dengan 
dakyah seorang penyebar Taslim apabila mempercayai bahawa 
sembahayang lima waktu “cukup dengan niat sahaja” dan jika 
sembahayang itu ditinggalkan, maka fardhu itu tidak perlu diganti 
atau qada'.” 

2) Untuk menanamkan keyakinan pengikut-pengikut Taslim 
terhadap gerakan, pengembang-pengembangnya menjalin hu- 
bungan mesra terlebih dahulu dengan cara memberikan syarahan 
di samping menyulamkan celaan terhadap ibadat agama Islam yang 
dianggap “kulit”. Sebaliknya, “isi” ibadat agama diterangkan 
dengan cara berdialog, misalnya mengenai “pati” surah al-Fatihah, 
suatu surah yang diwajibkan dibaca dalam sembahayang. Pengikut 
disuruh membacakan surah tersebut dengan nyaring dan setelah 
selesai maka pengikut itu diberitahu bahawa bacaan itu adalah 
“kulit” sahaja. Penyebar Taslim lantas mensyarahkan bahawa 
pembacaan sebenarnya adalah berhenti pada tiap-tiap “tanda 
bulat” kerana pada setiap tanda bulat itu ada nabinya yang men- 
jaga iaitu ‘f... tujuh Nabi dari Adam hingga ke bawah.” 

3) Setelah pengikut itu yakin tentang wujudnya ““pati” atau 
“isi” surah al-Fatihah, pengembang Taslim menyarankan tentang 
wujudnya “erti sebenar” huruf-huruf alif-lam-ha-mim-dal tetapi 
tidak melanjutkan penjelasan kerana pati itu adalah “rahsia” 

bacaan al-Fatihah. Apabila pengikut itu mempersoalkan apakah 
“rahsia” itu, maka pengembang Taslim menjelaskan hubungan 
huruf-huruf tersebut dengan fardhu sembahayang lima waktu, 
lambang-lambang dan tempatnya pada anggota tubuh badan 
manusia seperti jadual di bawah: 


Huruf Waktu Sembahayang Lambang Tempat 
Alif Subuh Putih di dahi 

Lam Zohor Biru di bahu 
Ha Asar Kuning di dada 
Mim Maghrib Merah di pusat 
Dal Isya? Hitam di kaki? 


4) Apa yang dijelaskan di atas tidak meliputi semua 
“rahsia” surah al-Fatihah. Tujuan menggantungkan rasa ingin tahu 
pengikut atau murid Taslim adalah supaya pengembang itu boleh 
menilai dan menentukan sama ada bakal pengikutnya itu mampu 
menyimpan “rahsia” gerakan atau sebaliknya. Kebijaksanaan cara 
mengembangkan doktrin Taslim ini telah dirakamkan oleh seorang 
Penghulu di Mersing yang menulis bahawa pengembang Taslim 
itu: “... sungguh pandai memasukkan semangat sehingga dapat 
mengembangkan ilmunya.” Apa yang dimaksudkan dengan 
“semangat” oleh Penghulu itu adalah perasaan ingin tahu yang di- 
timbulkan pada murid Taslim. Menerusi semangat inilah pengem- 
bang Taslim berhasil menjalinkan hubungan guru-murid yang erat 
dan sukar terurai. Apabila seseorang pengikut telah sampai ke 
tahap ini, maka barulah pengikut Taslim dilibatkan dengan upa- 
cara mengangkat sumpah ta'at setia supaya “rahsia” gerakan tidak 
dibocorkan kepada orang awam. 

Dokumen sejarah yang terdapat di Arkib mengenai Gerakan 
Taslim di daerah Mersing tidak menerangkan upacara mengangkat 
sumpah itu tetapi artikel Abdul jalil Hasan ada menjelaskannya 
berasaskan kepada suatu manuskrip yang terdapat dalam sebuah 
fail Pejabat Mufti Kerajaan Johor.” 

5) Upacara mengangkat sumpah ta'at setia di kalangan pe- 
ngikut-pengikut gerakan Taslim merupakan suatu kaedah penting 
yang mengikat pengikut-pengikutnya supaya tidak membocorkan 
rahsia gerakan. Seseorang pengikut yang sampai ke tahap ini di- 
mestikan mengambil “ijazah” dalam suatu upacara pengiktirafan 
terhadap bidang ilmu Taslim yang telah dituntutnya. Pengikut itu 
dikenakan syarat-syarat yang ditentukan oleh gurunya, di antara- 
nya ialah membawa sehelai kain putih panjangnya lima hasta untuk 
dijadikan “sejadah” bagi guru mengerjakan sembahayang sunat. 

Guru mengajarkan niat sembahayang sunat itu kepada muridnya 
dan niatnya bermaksud: “Sahaja aku masuk tarekat berserta wirid 
kerana Allah Ta'ala.””'* Selepas sembahyang, murid disuruh me- 
megang Quran dan bersumpah tidak akan membocorkan rahsia 
ilmu Taslim kepada sesiapa, sementelah kepada sesama murid. 
Sekiranya murid itu melanggar sumpahnya, Quran yang dipegang 
itu akan melaknatnya. 

6) Setelah mengangkat sumpah, barulah guru mengajarkan 
zikir atau wirid yang menjadi “rahsia” gerakan Taslim yang ber- 
bunyi: “Laa ana ila hu” yang bermaksud: “Tiada aku melainkan 
Dia (Tuhan)”."' Wirid ini hendaklah diulang sebanyak tiga kali dan 
sekiranya diulang lebih dari tiga kali maka murid boleh terkeluar 
atau “murtad” dari agama Taslim. Selepas upacara mengangkat 
sumpah disempurnakan, guru memberikan minuman air sarbat 
yang dicampur dengan air hati anjing hitam. Menurut keterangan 
guru itu, anjing hitam halal dimakan kerana anjing hitam akan 
masuk syurga sebagaimana yang kononnya dikatakan tersebut 
dalam Quran, Surah al-Kahfi.” 

7) Seterusnya guru menjelaskan tentang sifat Tuhan yang di- 
umpamakan seperti cahaya yang gemerlapan. Guru itu mengatakan: 
“Manakala hendak mati nanti datang rupa kapas dibusar gemer- 
lapan cahayanya tiada dapat dicakapkan, itulah Tuhan.”” Kesa- 
maran tentang sifat Tuhan ini adalah disebabkan kata-kata ter- 
sebut tidak berasaskan dalil yang sahih dari Quran, Hadis ataupun 
ijma’ ulama tetapi direka dan dikahayalkan semata-mata. 

8) Guru mengeluarkan fatwa kepada muridnya, bahawa 
kalimah zikir ““Laa-ana-ila-hu” hendaklah diingat dan dizikirkan 
seberapa banyak untuk menggantikan ibadat-ibadat yang lain 
seperti sembahayang lima waktu, puasa di bulan Ramadhan, zakat 
dan sebagainya. Ibadat-ibadat yang dirukunkan dalam agama Islam 
boleh diamalkan seperti kebanyakan orang Islam sekiranya murid 
itu takutkan hukum adat sahaja." 

Dengan mengucapkan kalimah tersebut, maka terurailah taklif 
syarak yang berhubung dengan hukum halal-haram. Misalnya, 
mereka boleh melakukan zina, malah sekiranya berzina dengan 
menyertakan amalan zakir. "Laa-na-ila-hu" dan kemudian mendapat 
anak, maka anak itulah yang dianggap anak yang soleh.” 

9) Guru mengkhabarkan bahawa apabila murid itu mengu- 
cap kalimah "Laa-ana-ila-hu'" maka barulah murid itu masuk “Islam 
Sejati” dan “Doa Sejati” adalah seperti berikut: 


Sejati namanya tubuh Aku, 
Ini hidup tiada mati, 
Siapa hakikatnya, Ya Allah, Ya Rasulullah, 

Tempatnya di ubun-ubun, 
Sebutannya Ya Hu, Ya Hu 
Waktunya nafas bait al-Muqaddis, 
Perhimpunan nabi bait al-Makmur, 
Jalan Rasulullah naik syurga, 

Bait al-Muqaddis di pangkal rambut, 
Bait al-Makmur di hujung rambut, 
Mulianya, kamilnya, 

Sejati sempurna Aku lenyap, 

Tiada nyawa, 

Aku Allah, 

Aku Zat Rasulullah, 

Aku zahir Allah g 

Wajib al-Wujud. 


Cara-cara yang dipraktikkan itu semuanya bertentangan dengan 
syariat agama Islam kerana dicipta begitu rupa supaya mutu harga 
ilmu “isi” tidak luntur bila-bila masapun. Malah cara mereka ber- 
sumpah dengan mengangkat Quran itu merupakan perbuatan yang 
bertentangan dengan agama Islam kerana ianya satu amalan mak- 
siat. Hakikat ini tidak diketahui oleh orang-orang jahil yang takutkan 
makan sumpah.” 


Modus operandi yang dibicarakan di atas dengan jelas me- 
nampakkan tipu-muslihat dan pencerobohan guru agama Taslim 
ke atas pengikutnya. Dengan meninggalkan taklif hukum syarak, 
mereka yang mengikut ajaran agama Taslim dapat bercampur gaul 
dengan bebas tanpa sebarang peraturan yang disyariatkan oleh 
agama Islam. Mereka dikatakan melakukan “pekerjaan keji” dengan 
cara bersembunyi dan berjanji setia di kalangan mereka dengan 
mengangkat sumpah.” 

Pada lahirnya mereka melafazkan dua kalimah syahadat 
untuk menyatakan bahawa mereka beragama Islam akan tetapi 
pada batinnya mereka kafir dan cenderung melakukan kegiatan yang 
menyalahi norma dan nilai agama Islam. Misalnya dengan cara 
menghalalkan “free sex”, mereka dapat menarik perhatian orang 
awam yang jahil supaya memasuki kelompok sosial mereka dan 
melakukan “pekerjaan keji”. 


KESIMPULAN 


Aspek-aspek peristiwa, ideologi dan modus operandi gerakan Taslim 
yang dihuraikan di atas menampakkan ciri-ciri penentangan ter- 
hadap agama Islam yang menjadi agama negeri Johor. Dengan 
y1enggunakan Istilah “Taslim” yang diertikan sebagai “Menyerah” 
serta mengelirukan orang-orang desa dengan mengatakan agama 

Taslim adalah “Islam Sejati”, gerakan ini telah berjaya mempe- 
ngaruhi orang-orang awam bangsa Melayu, khususnya di kawasan 
desa yang rata-rata jahil dalam pengetahuan agama Islam sebenar- 
nya. Sungguhpun bilangan mereka yang diketahui oleh pihak 
Jabatan Agama tidak begitu besar tetapi implikasi ancamannya 
terhadap kewibawaan pihak berkuasa agama tidaklah boleh di- 
perkecilkan. 

Kepercayaan dan iktiqad Taslim yang bercanggah dengan 
agama Islam telah dihukumkan “murtad” oleh penguasa agama 
negeri disebabkan orang-orang kampung di daerah Segamat dan 
Mersing khususnya telah diajarkan dengan erti-erti batin, takwilan 
yang menyesatkan ke atas ayat-ayat Quran serta diselewengkan 
dengan makna-makna yang ganjil-ganjil kepada angka-angka 
bilangan dan huruf-huruf hejaiyah. Dengan menggunakan istilah- 
istilah falsafah yang samar-samar, mereka telah berhasil menye- 
satkan orang-orang desa dengan kepercayaan-kepercayaan karut 
yang langsung tidak berasaskan kepada kebenaran yang terdapat 
dalam Quran, hadis dan ijtimak ulama, sungguhpun ayat-ayat 
Quran, hadis-hadis dan kata-kata ulama telah diperalatkan. 

Penelitian mengenai kemunculan gerakan Taslim tersebut telah 
menampilkan bagaimana kecenderungan beragama di kalangan 
orang-orang Melayu untuk mencari pegangan hidup berlandaskan 
agama Islam boleh diselewengkan oleh ajaran-ajaran yang bercorak 
kebatinan yang boleh mengakibatkan kekusutan dalam pemikiran 
mereka. Ancaman gerakan ini di kalangan orang-orang awam 
bangsa Melayu, khususnya di Johor, sangatlah serius kerana jarang 
orang awam menyedari hakikat bahawa gerakan ini berpunca dari 
pengaruh gerakan kebatinan yang anti-Islam dan bergerak secara 
teratur dan penuh rahsia. Sementelahan pula gerakan yang me- 
nyesatkan ini timbul dalam tempoh masa 1946-1956 iaitu pada 
dekad majoriti bangsa Melayu sedang giat menentang faham-faham 
penjajahan Barat dan ideologi Komunis menjelang kemerdekaan. 

